Φασολάκια σαλάτα, με κολοκυθάκια, ντοματίνια και ελιές
Μια φρέσκια, γρήγορη και ελαφριά σαλάτα με φασολάκια, καλοκαιρινά λαχανικά, ελιές Καλαμών και καβουρδισμένα, τραγανά αμύγδαλα.
350 γρ. φασολάκια, καθαρισμένα, κατά προτίμηση μπαρμπούνια (εναλλακτικά χρησιμοποιούμε κατεψυγμένα), 20 ντοματίνια, κομμένα στη μέση, 100 γρ. τρυφερά κολοκυθάκια, κομμένα σε 4 χοντρές φέτες το καθένα, 50 γρ. ελιές Καλαμών, χωρίς το κουκούτσι, σε φετάκια, 50 γρ. αμύγδαλα λευκά, χοντροσπασμένα (καβουρδισμένα για 2 - 3 λεπτά σε αντικολλητικό τηγάνι χωρίς λιπαρή ουσία), τα φύλλα από 1 ματσάκι δυόσμο, αλάτι, πιπέρι φρεσκοτριμμένο, 1 σκελίδα σκόρδου, λιωμένη (αν θέλουμε), 80 ml ελαιόλαδο, 50 γρ. μουστάρδα, κατά προτίμηση πικάντικη, της αρεσκείας μας, 20 ml ξίδι, κατά προτίμηση από κόκκινο κρασί
Για να ετοιμάσουμε τη σαλάτα με τα φασολάκια, τα κολοκυθάκια και τις ελιές, ξεκινάμε από το ντρέσινγκ: Σε ένα μικρό μπολ βάζουμε το σκόρδο, τη μουστάρδα, το λάδι και το ξίδι και τα χτυπάμε. Διατηρούμε στο ψυγείο μέχρι να το χρησιμοποιήσουμε.Σε μια μεγάλη κατσαρόλα ζεματίζουμε σε μπόλικο αλατισμένο νερό τα φασολάκια για 3 – 4 λεπτά ή μέχρι να μαλακώσουν όσο μας αρέσει. Τα στραγγίζουμε και τα ξεπλένουμε με κρύο νερό.Στην ίδια κατσαρόλα βράζουμε φρέσκο νερό και ζεματίζουμε τα κολοκυθάκια για 1 λεπτό. Τα στραγγίζουμε και αυτά.Σε ένα μεγάλο μπολ ανακατεύουμε όλα τα υλικά για τη σαλάτα, δοκιμάζουμε το αλατοπίπερο, περιχύνουμε με το ντρέσινγκ και σερβίρουμε.
Κολοκυθάκια,Ντομάτα,Φασολάκια,Χορτοφαγικά